b'\n_START_ARTICLE_\nKjartan Fl\xc3\xb8gstad\n_START_SECTION_\nForfatterskap\n_START_PARAGRAPH_\nFl\xc3\xb8gstad debuterte som prosaforfatter i 1970 med Den hemmelege jubel. I 1972 kom novellesamlinga Fangliner, der han lar sj\xc3\xb8folk og skiftarbeidere i tungindustrien komme til orde p\xc3\xa5 deres eget spr\xc3\xa5k, og forfatterens marxistiske grunnsyn blir tydelig. Gjennombruddet kom i 1977 med romanen Dalen Portland. Her f\xc3\xb8lger han utviklinga av det norske industrisamfunnet gjennom to generasjoner i etterkrigstida. I Fyr og flamme er det snarere avviklinga av industrisamfunnet som skildres, der siste generasjon mister klassetilh\xc3\xb8righeten sin og ender i rastl\xc3\xb8shet og indre tomhet. _NEWLINE_I romanen Kniven p\xc3\xa5 strupen fra 1991 er hele handlinga lagt til samtida, og romanen er en stram satire over jappetid, urbanisme og postmodernisme. Flere av b\xc3\xb8kene hans handler om personer som beveger seg i lovens gr\xc3\xa5sone eller p\xc3\xa5 andre sida av loven, som \xc2\xabterroristromanen\xc2\xbb Fimbul. I tillegg har han skrevet to rene kriminalromaner under pseudonymene K. Villun og K. Villum._NEWLINE_Fl\xc3\xb8gstad har v\xc3\xa6rt en aktiv kulturdebattant og essayist. P\xc3\xa5 samme vis som romanene demonstrerer essayistikken et tvetydig forhold til norsk industrikultur p\xc3\xa5 den ene sida og internasjonal kulturindustri p\xc3\xa5 den andre. Han har skrevet en biografi om dikteren Claes Gill, reiseskildringer fra Latin-Amerika, om norske utvandrere til S\xc3\xb8r-Amerika, og har dessuten gjendikta latinamerikanske lyrikere. Arbeidets lys er en analyse av tungindustrien i Sauda, og Osloprosessen tar for seg spriket mellom hovedstadens sj\xc3\xb8lforst\xc3\xa5else og byens minkende betydning for landets verdiskaping. Med Brennbart kasta han seg inn i debatten om forholdet mellom riksm\xc3\xa5lsbevegelsen og Nasjonal Samling. I Brennbart viste han at m\xc3\xa5lr\xc3\xb8rsla ikke samarbeida med Quisling-styret, som mange har trodd. Det gjorde derimot riksm\xc3\xa5lsbevegelsen, som f\xc3\xa5 har visst. Han angrep historikerne Hans Fredrik Dahl og Lars Roar Langslet for \xc3\xa5 forfalske spr\xc3\xa5khistorien. Med romanen Grand Manila grep Fl\xc3\xb8gstad tilbake til temaer i b\xc3\xb8ker som Dalen Portland og Fyr og flamme. En av hans siste utgivelser er den essayistiske reisboka Pyramiden. Portrett av ein forlaten utopi, om en nedlagt sovjetisk gruveby p\xc3\xa5 Svalbard._NEWLINE_Fl\xc3\xb8gstad dyrker en s\xc3\xa6rprega stil i romanene s\xc3\xa5 vel som i sakprosaen; han blander spr\xc3\xa5k fra ulike stilniv\xc3\xa5er, leker med ordspill og alluderer til andre tekster og til filmer. Han er en av de fremste representantene for magisk realisme p\xc3\xa5 norsk, og realistiske handlingsforl\xc3\xb8p sl\xc3\xa5r plutselig over i det fantastiske. _NEWLINE_Fl\xc3\xb8gstad ble i 1996 k\xc3\xa5ret av  Bokklubben Nye B\xc3\xb8ker til en av De fire nye store._NEWLINE_I mars 2019 meldte Fl\xc3\xb8gstad seg ut av Den norske forfatterforening etter 50 \xc3\xa5rs medlemsskap. \xc3\x85rsaken var at foreningen i 2018 utgav en offisiell beklagelse til 17 forfattere som etter frigj\xc3\xb8ringen av Norge ble d\xc3\xb8mt av foreningens selvoppnevnte \xc2\xab\xc3\xa6resrett\xc2\xbb for deres b\xc3\xa5nd til okkupasjonsmakten. \xc2\xabKan jeg v\xc3\xa6re med i en forening som feirer seg selv ved \xc3\xa5 be antisemitter, holocaustfornektere, krigsprofit\xc3\xb8rer om unnskyldning og som \xc3\xa6reskjeller v\xc3\xa5re kollegaer for \xc3\xa6resretten og hele det demokratiske flertallet for \xc3\xa5 ha utf\xc3\xb8rt uhyrligheter og sette en skamplett p\xc3\xa5 foreningen i 1945?\xc2\xbb'